Dick Hallorann

Richard "Dick" Hallorann on kauhukirjailija Stephen Kingin luoma kuvitteellinen hahmo, joka esiintyi vuoden 1977 kauhuromaanissa "Hohto". Hän on yksi tarinan keskeisistä hahmoista.
Esiintymiset.
Hohto.
Hallorann toimii Coloradossa yleellisen Overlook-hotellin pääkokkina. Ennen lähtöään hotellilta talven ajaksi Floridan lämpöön, hän tutustuu talven ajaksi talonmieheksi palkattuun Jack Torranceen ja hänen perheeseensä. Hallorannille selviää, että perheen pienellä pojalla Dannylla on sama yliluonnollinen kyky kuin hänelläkin, jota Hallorann kutsuu "hohtamiseksi". Hallorann varoittaa Dannya hotellin mahdollisista vaaroista ja kehottaa häntä ottamaan "hohtamisen" avulla yhteyttä Halloranniin, mikäli tilanne uhkaa käydä liian vaaralliseksi. Kun Jack lopulta joutuu Overlookin pahojen voimien valtaan, hätääntynyt Danny lähettää telepaattisen viestin, jonka Hallorann tavoittaa Floridasta asti. Lopulta pitkän ja vaivalloisen matkan myötä Hallorann onnistuu saapumaan lumen saartamalle hotellille tarkoituksena pelastaa Wendy ja Danny. Kolmikko onnistuu pakenemaan juuri kun hotelli tuhoutuu lämmityskattilan räjähdettyä.
Vuoden 1980 elokuvaversiossa Hallorann ei kuitenkaan selviä hengissä; saavuttuaan hotellille hän kuolee, kun aulassa väijyksissä ollut Jack surmaa hänet kirveellä.
Se.
Hallorann mainitaan lyhyesti Kingin vuoden 1986 romaanissa "Se". Hän oli Mainen Derryn pikkukaupungissa 1930-luvulla mukana perustamassa afroamerikkalaisten sotilaiden "Mustaksi täpläksi" ristittyä yökerhoa, jonka kokkina Hallorann myös toimi. Ku Klux Klan -alajaosto "Mainen valkoisen säädyllisyyden legioona" polttaa kuitenkin paikan Sen vaikutuksen alaisena, ja Hallorann käyttää "hohtamistaan" ohjatakseen elonjääneet pois paikalta, mukaanlukien Will Hanlonin, yhden kirjan päähenkilön Mike Hanlonin isän.
Vuoden 2025 televisiosarja "It: Welcome to Derry" käsittelee Hallorannin vaiheita Derryssä, mutta kirjasta poiketen 1960-luvulla.
Tohtori Uni.
Useita vuosia "Hohdon" tapahtumien jälkeen Hallorannista on tullut hyvin läheinen perheystävä Wendylle ja Dannylle, joista jälkimmäiselle hänestä kehittyy eräänlainen mentori. Hallorann opettaa Dannylle, kuinka lukita Dannya piinanneet Overlookin kauhut pois mielestään. Myöhemmin Hallorannin kerrotaan kuolleen vuonna 1999.
Näyttelijät.
Stanley Kubrickin vuonna 1980 ohjaamassa elokuvasovituksessa Hallorannia näyttelee Scatman Crothers. Kubrick suunnitteli alkuun roolin tajoamista Slim Pickensille, mutta tämä kieltäytyi koettuaan Kubrickin kanssa työskentelyn vuoden 1964 "" olleen liian rasittava kokemus hänelle; sen sijaan Pickensin agentti esitti käsikirjoitusta Crothersin agentille Don Schwartzille, jota kautta Crothers hakeutui rooliin. Mick Garrisin ohjaamassa kirjauskollisessa vuoden 1997 minisarjassa, "Stephen Kingin Hohdossa", Hallorannia näyttelee Melvin Van Peebles. Vuonna 2019 ilmestyneessä Mike Flanaganin ohjaamassa jatko-osassa "Doctor Sleep" Hallorannia näyttelee Carl Lumbly. Suunnitelmissa oli myös kolmas elokuva, joka oli keskittynyt Hallorannin ympärille, mutta "Doctor Sleepin" huonon lipputuloavauksen vuoksi projekti kariutui. Vuoden 2025 televisiosarjassa "It: Welcome to Derry" Hallorannia näyttelee Chris Chalk.